ફિલ્મ કરતાં રાજકારણમાં માહોલ જુદો છે. એમાં લોકો ટીકીટ ખર્ચીને તામારું કામ જોવા નથી આવતા. રાજકારણમાં પતંગ ફાટેલો છે કે આખો એ મહત્વનું નથી હોતું, એ પતંગ કોના ધાબાનો છે એ વધુ મહત્વનું હોય છે. ધાબાપતિ જો સમર્થ હોય તો પતંગના નામે થોડું કમાન-ઢઢ્ઢા જેવું હોય અને જરી તરી કાગળ હોય હોય તો પણ ચાલે.આપણે તો રાજકારણમાં એવા પતંગો જોયા છે જેમાં કાણું તો શું મોટું બાકોરું હોય, પતંગમાં કાગળને બદલે ગુંદર પટ્ટી વધારે હોય, ઢઢ્ઢાથી લબૂક હોય કે પછી ફૂલ હવામાં પણ છાશ ખાઈને વળીવળીને ધાબામાં પાછો આવી જતો હોય. આમ છતાં એ ધાબા પરના અઠંગ પતંગબાજો એને આસમાનમાં ઉડાન ભરાવી દેતા હોય છે. ચગ્યા પછી કોઈ એને હાથમાંથી કાપી ન જાય એ માટે જરૂર પડે તો સાથે મોટી ઢાલ પતંગ પણ ચગાવી રાખતા હોય છે. આવા પતંગોમાં જ્યાં સુધી સહેલ ખવાય ત્યાં સુધી ખાઈ લેવાની હોય છે, પછી કોઈ ઉસ્તાદની ચીલ પતંગ એને હાથમાંથી કાપીને ધાબાવાસીઓને નેક્સ્ટ ઉત્તરાયણ સુધી લચ્છા વાળતા કરી દેતી હોય છે.